**UPUTSTVO ZA PODNOŠENJE ZAHTJEVA ZA CITES DOPUŠTENJA I POTVRDE**

Zahtjev za izdavanje dopuštenja i potvrda na temelju Odluke podnosi se nadležnom tijelu Republike Srpske, Federacije Bosne i Hercegovine ili Brčko distrikta Bosne i Hercegovine.

U skladu s procedurom, pravna osoba, poduzetnik ili fizička osoba podnosi zahtjev za izdavanje dopuštenja za prekogranični promet primjercima zaštićenih divljih vrsta životinja i biljaka nadležnom tijelu Republike Srpske, Federacije Bosne i Hercegovine ili Brčko distrikta Bosne i Hercegovine, u pisanom obliku, prije uvoza primjeraka u Bosnu i Hercegovinu, odnosno njihovog izvoza ili ponovnog izvoza. Interaktivni obrasci zahtjeva i sve ostale upute i dokumenti su dostupni na web stranici Ministarstva: <http://mvteo.gov.ba/Content/Read/CITES>

Zahtjev za primjerke vrsta iz Priloga I., II. i III. Odluke podnosi se na obrascu iz Priloga X., XII. i XIV. Odluke.

Zahtjev za primjerke vrsta iz Priloga VII. do IX. Odluke podnosi se na obrascu iz Priloga XVII. Poglavlje 1. Odluke.

Zahtjev za izdavanje dopuštenja za uvoz živih primjeraka divljih vrsta koje nisu navedene u prilozima Odluke podnosi se na obrascu iz Priloga XVII. Poglavlje 2. Odluke.

U zahtjevu podnositelj zahtjeva navodi istinite i točne podatke, daje istinite izjave i informacije i prilaže valjanu dokumentaciju.

Nakon što nadležno tijelo Republike Srpske, Federacije Bosne i Hercegovine ili Brčko distrikta Bosne i Hercegovine izda suglasnost za izdavanje dopuštenja, uz prethodno pribavljeno stručno mišljenje ovlaštene znanstvene i stručne organizacije na razini entiteta ili Brčko distrikta Bosne i Hercegovine, ista se prosljeđuje Ministarstvu radi izdavanja dopuštenja, potvrde ili drugog akta, zajedno sa zahtjevom i pratećom dokumentacijom uz zahtjev.

U zahtjevu je potrebno navesti sljedeće:

• ime i prezime, adresu i kontakt telefon;

• znanstveno i uobičajeno ime divlje vrste, broj i podrijetlo primjeraka;

• svrhu korištenja predmetnih primjeraka;

• podatke o uvozniku/izvozniku i državi izvoza;

• dokaz da su primjerci divlje flore i faune stečeni u skladu s potvrđenim međunarodnim ugovorom i propisima o zaštiti određenih vrsta u državi izvoza ili ponovnog izvoza.

Napomena: Obrasce zahtjeva potrebno je tiskati dvostrano na način da se pripadajuće upute i obrazloženja nalaze na poleđini zahtjeva koji se podnosi.

Prekogranični promet se vrši pod uvjetom da uvoz, odnosno izvoz nije zabranjen, da količina ili broj primjeraka divlje flore i faune kojom se vrši prekogranični promet neće ugroziti opstanak te vrste, kao i pod drugim uvjetima propisanim relevantnom legislativom.

**CITES UVOZ**

Za vrste iz Priloga I. i II. Odluke potrebno je priložiti:

* popunjen i potpisan obrazac zahtjeva za uvoz;
* dokumentaciju kojom se dokazuje da su primjerci nabavljeni u skladu sa zakonskim propisima o zaštiti datih vrsta u državi izvoza ili ponovnog izvoza (u slučaju uvoza primjeraka vrsta iz Priloga I. koji su dati u Dodacima I., II., ili III. Konvencije, podnositelj zahtjeva prilaže izvozno CITES dopuštenje ili potvrdu o ponovnom izvozu koju je u skladu s Konvencijom izdalo nadležno tijelo države izvoza ili države ponovnog izvoza, ili njihovu kopiju);
* dokaz da se primjerci neće upotrebljavati u komercijalne svrhe (u slučaju primjeraka s Priloga I.);
* u slučaju uvoza živih primjeraka, dokumentiran dokaz da je smještaj za žive primjerke u odredištu odgovarajuće opremljen za njihovo primjereno držanje i njegu;
* da je pružen odgovarajući dokaz da će svaki živi primjerak biti otpremljen na način koji na najmanju moguću mjeru smanjuje rizik ozljede, narušavanja zdravlja ili okrutnog postupanja;
* dokaz o uplaćenoj administrativnoj pristojbi.

Za vrste iz Priloga III. Odluke potrebno je priložiti:

* izvozno dopuštenje koje je u skladu s Konvencijom izdalo upravno tijelo države izvoza ukoliko se radi o uvozu iz države koja je naznačena uz ime te vrste u Prilogu III. ili izvozno dopuštenje, potvrda o ponovnom izvozu ili potvrda o podrijetlu koju je u skladu s Konvencijom izdalo upravno tijelo države izvoza ili države ponovnog izvoza ukoliko se radi o uvozu iz svih drugih zemalja, osim one čije ime stoji u napomenama uz ime vrste u Prilogu III.
* dokaz o uplaćenoj administrativnoj pristojbi.

**CITES IZVOZ**

Za vrste iz Priloga I., II. i III. Odluke potrebno je priložiti:

* popunjen i potpisan obrazac zahtjeva za izvoz;
* valjano uvozno dopuštenje države u koju se primjerak izvozi (ako se vrsta nalazi na Dodatku I. Konvencije);
* dokaz da su primjerci nabavljeni u Bosni i Hercegovini u skladu s Konvencijom ili da su primjerci nabavljeni u Bosni i Hercegovini u skladu s važećim zakonima koji uređuju njihovo uzimanje iz prirode;
* dokaz da se primjerci neće koristiti u komercijalne svrhe (u slučaju primjeraka iz Priloga I.);
* dokaz da će svaki živi primjerak biti otpremljen na način koji na najmanju moguću mjeru smanjuje rizik od ozljede, narušavanja zdravlja ili okrutnog postupanja;
* dokaz o uplaćenoj administrativnoj pristojbi.

**CITES PONOVNI IZVOZ**

Za vrste iz Priloga I., II. i III. Odluke potrebno je priložiti:

* popunjen i potpisan obrazac zahtjeva za ponovni izvoz;
* dokaz da je izdano uvozno dopuštenje u slučaju izvoza primjeraka vrsta iz Dodatka I. Konvencije;
* dokaz da se primjerci neće koristiti u komercijalne svrhe (u slučaju primjeraka iz Priloga I.);
* dokumentiran dokaz da će svaki živi primjerak biti otpremljen na način koji na najmanju moguću mjeru smanjuje rizik od ozljede, narušavanja zdravlja ili okrutnog postupanja;
* dokaz da su primjerci uneseni u Bosnu i Hercegovinu u skladu s Odlukom; uvedeni u međunarodnu trgovinu u skladu s Konvencijom, ako su uneseni u Bosnu i Hercegovinu prije 05.12.2008. godine; zakonito uneseni u Bosnu i Hercegovinu prije početka primjene Odluke i Konvencije u Bosni i Hercegovini;
* dokaz o uplaćenoj administrativnoj pristojbi.

**POTVRDA ZA TRGOVINU ZA PRIMJERKE VRSTA IZ PRILOGA I. I II. ODLUKE**

S ciljem prodaje, kupovine, podnošenja ponude za kupovinu, stjecanja u komercijalne svrhe, izlaganja javnosti radi stjecanja dobiti, korištenja u svrhu stjecanja dobiti, držanja radi prodaje, nuđenja na prodaju, prijevoza radi prodaje, najma, razmjene i bilo kojeg drugog vida promjene vlasništva primjeraka unutar Bosne i Hercegovine, potrebno je pribavljanje potvrde za trgovinu. Potrebna dokumentacija:

* popunjen i potpisan obrazac zahtjeva;
* dokaz da su primjerci stečeni ili uneseni u Bosnu i Hercegovinu u skladu s propisima iz područja zaštite prirode ili da se radi o primjercima životinjskih vrsta rođenih i uzgojenih u zatočeništvu, primjercima umjetno razmnoženih biljnih vrsta ili o dijelovima i derivatima takvih primjeraka;
* živi kralježnaci moraju biti trajno označeni na propisan način;
* dokaz o uplaćenoj administrativnoj pristojbi.

**ZAHTJEV ZA UVOZ, IZVOZ ILI PONOVNI IZVOZ PRIMJERAKA ZAŠTIĆENIH VRSTA IZ PRILOGA VII., VIII. I IX. KOJE NISU NAVEDENE U PRILOZIMA I. DO IV.**

Potrebna dokumentacija:

* popunjen i potpisan obrazac zahtjeva;
* u slučaju uvoza živih primjeraka, dokumentiran dokaz da je smještaj za žive primjerke u odredištu odgovarajuće opremljen za njihovo primjereno držanje i njegu;
* u slučaju izvoza ili ponovnog izvoza dokaz da su primjerci nabavljeni u Bosni i Hercegovini u skladu s važećim propisima;
* u slučaju izvoza ili ponovnog izvoza živih primjerak dokaz da će svaki živi primjerak biti otpremljen na način koji na najmanju moguću mjeru smanjuje rizik ozljede, narušavanja zdravlja ili okrutnog postupanja;
* dokaz o uplaćenoj administrativnoj pristojbi.

**UVOZ ŽIVIH PRIMJERAKA ALOHTONIH DIVLJIH VRSTA KOJE NISU NA PRILOZIMA ODLUKE**

Za uvoz živih primjeraka alohtonih divljih vrsta koje nisu navedene u Prilozima I. do IX. Odluke, potrebno je priložiti:

* popunjen i potpisan obrazac zahtjeva;
* dokumente kojim se dokazuje da je smještaj za žive primjerke u odredištu odgovarajuće opremljen za njihovo primjereno držanje i njegu;
* dokaz da će svaki živi primjerak biti otpremljen na način koji na najmanju moguću mjeru smanjuje rizik ozljede, narušavanja zdravlja ili okrutnog postupanja;
* dokaz o uplaćenoj administrativnoj pristojbi.

**ADMINISTRATIVNE TAKSE ZA DOPUŠTENJA I POTVRDE**

Prilikom podnošenja zahtjeva za izdavanje CITES dopuštenja, potvrda i drugih akata, potrebno je priložiti dokaz o uplaćenoj administrativnoj pristojbi i to u iznosu od 5,00 KM (za zahtjev) i 15,00 KM (za rješenje) tj. u ukupnom iznosu od 20,00 KM, na temelju Zakona o administrativnim pristojbama („Službeni glasnik Bosne i Hercegovine”, br. 16/02, 19/02, 43/04, 8/06, 76/06, 76/07 i 98/12), a u skladu s tarifnim brojem 1. i 3. Tarife administrativnih pristojbi.

Naplata administrativnih pristojbi vršit će se na ovaj način do donošenja posebnog propisa o visini administrativnih pristojbi, kako je propisano člankom 36. Odluke o uvjetima i načinu provedbe Konvencije o međunarodnoj trgovini ugroženim vrstama divljih životinja i biljaka (CITES) u Bosni i Hercegovini („Službeni glasnik Bosne i Hercegovine“, broj 31/18).

**PREKOGRANIČNI PROMET ŽIVIH ŽIVOTINJA U OSOBNOM VLASNIŠTVU**

Za prekogranični promet živih životinja iz Priloga I., II. i III. Ministarstvo izdaje dopuštenje za višestruki prelazak granice i isto služi kao uvozno dopuštenje, izvozno dopuštenje ili potvrda o ponovnom izvozu. Dopuštenje je valjano samo ako životinju prati vlasnik i isto se izdaje na obrascu iz Priloga X. Sastavni dio dopuštenja je i više primjeraka obrasca iz Priloga XV.

Dopuštenje za prekogranični promet živih životinja u osobnom vlasništvu se odnosi samo na jedan živi primjerak životinje.

**PROVOZ**

Provoz kroz Bosnu i Hercegovinu primjeraka iz Priloga I. do IX. obvezno se prijavljuje carinskom referatu na graničnom prijelazu, po mjestu unošenja. Uz pošiljku obvezno mora postojati odgovarajuća dokumentacija države izvoza iz koje je vidljivo konačno odredište. Za primjerke iz Priloga I., II. i III. potrebno je valjano izvozno dopuštenje ili potvrda o ponovnom izvozu koju je izdalo upravno tijelo države izvoza ili ponovnog izvoza u skladu s CITES-om.

**DODATNE INFORMACIJE**

Species + baza podataka UNEP-WCMC i CITES Tajništva omogućava brzu i učinkovitu pretragu vrsta koje se nalaze na popisima dodataka CITES-a i u prillozima Uredbe 338/97. Prilozi Odluke usuglašeni su s propisima EU. Pretragu možete obaviti ovdje:

<https://speciesplus.net/>

**Sve relevantne informacije vezane za podnošenje zahtjeva možete pročitati u Odluci o uvjetima i načinu provedbe Konvencije o međunarodnoj trgovini ugroženim vrstama divljih životinja i biljaka (CITES) u Bosni i Hercegovini.**

Zahtjevi za dopuštenja i potvrde podnose se u pisanom obliku isključivo na obrascima koji su propisani Odlukom.

Zahtjevi se podnose pravovremeno prije uvoza primjeraka u Bosnu i Hercegovinu, odnosno prije njihovog izvoza ili ponovnog izvoza. Uvoz, izvoz ili ponovni izvoz bez prethodno pribavljene odgovarajuće isprave je protuzakonit.